als_Latn dik_Latn sag_Latn
Zhvillohen aktivitetet në gjimnastikë të përgjithshme, aerobi sportive, gjimnastikë artistike për femra dhe meshkuj
Federata Shqiptare e Gjimnastikës ka zhvilluar fundjavën e shkuar në datat 3-4 tetor, tre aktivitete të rëndësishme, përkatësisht “Kupa e Republikës” në Gjimnastikën Artistike, Gjimnastika e Përgjithshme dhe Aerobi Sportive. Aktiviteti i Gjimnastikës së Përgjithshme dhe Aerobisë sportive u mbajt në Arenën e Cirkut Kombëtar. Në këtë aktivitet morën pjesë mbi 100 sportistë nga 12 klube e shoqata në grupmoshat, para të rinj, të rinj e te rritur. Ata konkurruan me dy ushtrime që ishin: Një kombinacion koreografik dhe një ushtrim teknik me element gjimnastikor me grup vështirësie. Gara u gjykua nga një juri që kishte në përbërje të saj koreografë të Operas dhe Baletit si dhe gjyqtarë profesionistë. Duhet thënë se rivaliteti mes grupeve pjesëmarrëse i ka dhënë aktivitetit shumë cilësi dhe bukuri në ekzekutimin e ushtrimeve.
Po gjatë fundjavës u zhvillua edhe gara në disiplinën “Aerobia Sportive” e cila është një disiplinë olimpike e ngritur në tre vitet e fundit në vendin tonë. Sportistët në këtë disiplinë stërviten nga trajnerët, Arjola Shore dhe Migena Panariti. Në përfundim të aktivitetit, vendin e parë në ”Kupën e Republikës” e fitoi ekipi “KS Besëlidhja”, me trajner Arben Golemin, me ushtrimin “Kërcim Mesdhetar”. Në vendin e dytë u rendit Shoqata “Jump Style” me trajnere, Rovena Dhima me ushtrimin “Kërcim Indian” dhe në vendin e tretë Shoqata “Sky 07 Gym”, Arjola Shore me ushtrimin “Kërcimi i Botes”. Sportistet më të mira të aktivitetit u shpallën: për të rritura Klodiana Prenga e “KS Besëlidhjes”, për të reja Edisnajda Karafili e Shoqatës “Jump Style” dhe për paratëreja Enisa Shore, e “Sky 07 Gym”.
Në Aerobi Sportive vendin e parë, në “Kupën e Republikës” e fitoi “KS Skënderbeu” me trajnere, Migena Panariti dhe vendin e parë si Individ, Isablela Panariti sportiste e “KS Skënderbeu”. Një përfaqësim shumë të mirë bën dhe ekipet e Partizanit, Vllaznisë, Shoqata “Sportet Akrobatike”, etj.
Java evropiane – Aktiviteti i Federatës Shqiptare tp Gjimnastikës përkoi me “Javën Europiane” të aktiviteteve lançuar nga Ministria e Arsimit dhe Sportit dhe shumë shkolla të qytetit të Tiranës mbushën sallën e Cirkut Kombëtar dhe ndoqën dy aktivitetet gjimnastikore. Ditën e dytë në Sallën e Gjimnastikës “K.S. Partizani” u zhvillua gara për Gjimnastikën Artistike për femra dhe meshkuj. Në “Kupën e Republikës”, individuale morën pjesë të rritur, të rinj e para të rinj, në total rreth 40 sportistë. Pavarësisht kushteve të vështira teknike të veglave gjimnastikore, gjimnastët ekzekutuan elementë të lartë vështirësie, si saltot dyshe e saltot me kthime 720 gradë, në ushtrime të lira, dalje me salto dyshe në paralele e tra ekuilibri kërcime kali etj. Këto ushtrime kanë pasur vështirësi të larta të elementëve me nivel ekzekutimi sipas rregullores ndërkombëtare.
Renditje e garës fitues të Kupës së Republikës për Femra
Shumëgarësh për të rritura – Oneda Reci (KS Vllaznia, 49.60 pikë)
Shumëgarësh për të reja – Eralda Zemanaj (KS Vllaznia, 45.75 pikë)
Shumëgarësh para të reja – Megi Hamza (KS Partizani, 36.90 pikë)
Renditje e garës fituese të Kupës së Rëpublikës për Meshkuj
Shumëgarësh për të rritur – Pandeli Kondi (KS Tomori, 61.10 pikë)
Shumëgarësh për të rinj – Bexhet Ruka (KS Tomori, 36.35 pikë)
Shumëgarësh para të rinj – Saimir Zhupa (KS Partizani, 45.90 pikë)
Boksierja femër
Arziko Bregu, 18-vjeçarja që ndeshet si djalë
Ajo është një vajzë energjike, që ka zgjedhur të mbajë dorezat e boksit njësoj si meshkujt. Edhe pse vetëm 18 vjeçe, boksierja e parë shqiptare Arziko Bregu premton shumë në disiplinën e pazakontë për një femër. Me shtatin mesatar dhe shkathtësinë e sportistes, e reja synon të krijojë së shpejti një emër, për të na bërë të gjithëve krenarë. Vajza e ish-mundësit Riza Bregu, prej vitesh jeton në Itali, ku falë mbështetjes së babait ka zbuluar pasionin e saj, boksin. Dëshira për të kontribuar me elementë të talentuar në vendin tonë, e shtyu ish-sportistin të regjistrojë për herë të parë në Shqipëri, shoqatën e boksit dhe mundjes për femra. Si në të gjitha vendet e botës, ku vajzat kanë vite që boksojnë, Rizai dëshiron që edhe në Shqipëri të krijohet tradita, për të thyer kështu një tabu.
Në fund të muajit të kaluar, Arziko u ndesh në ringun e “Farie Hotit”, duke fituar kështu një ndeshje të vështirë, e cila ishte shumë kuptimplote për të ardhmen e saj, pasi u bë për herë të parë në Shqipëri. Që në moshë të vogël, sportistja stërvitej rregullisht në palestër, vend që dhe sot e kësaj dite është si një shtëpi e dytë. Me dashurinë e prindit, Rizai ka marrë përsipër të jetë dhe trajneri i vajzës së talentuar. Specialistët thonë se vajza, që bokson me të majtën, ka një përgatitje fizike të mirë fizike, por për të krijuar një karrierë i duhet shumë punë dhe përkushtim. Mediat italiane i kanë vënë nofkën “boksierja e bukur”, krahasim që vajza e meriton plotësisht. Pas suksesit të arritur jashtë vendit, me 3 fitore, 2 barazime dhe 1 humbje, nga 6 ndeshje të luajtura, ajo është optimiste. Dëshira për të ardhmen? Të përfaqësojë ekipin kombëtar të boksit për femra.
Aksidenti në Formula 1
Ankth për Biankin, piloti mbetet në gjendje kritike
Orë ankthi për shëndetin e pilotit të Marusias, Zhul Bianki, që u përfshi në një aksident të rëndë gjatë Çmimit të Madh të Japonisë. 25-vjeçari francez u përplas dhunshëm me vinçin që po nxirrte nga pista njëvendëshen e Adrian Suttil në kthesën e 7-të të pistës së Suzukës. Nga “Mie General Hospital” të Jokaiçit priten lajme të reja për gjendjen e Biankit, i cili vazhdon të jetë në rrezik për jetën. Nuk do të ketë asnjë informacion të ri deri në momentin që do të jepet miratimi nga familja e tij, e cila është nisur menjëherë drejt Japonisë. Gjithsesi, francezja “L’Equipe” në orët e para të mëngjesit të kësaj të hëne ka raportuar se piloti i Marusias i është nënshtruar një operacioni në kokë, për të hequr hematomën në tru, megjithatë gjendja e tij paraqitet mjaft e rëndë.
Për momentin nuk dihet nëse Zhul ka kaluar një natë të qetë apo i është nënshtruar një operacioni të dytë. Nuk ka asnjë informacion të saktë nëse merr frymë vetë, apo nëpërmjet aparaturave. Dihet vetëm, fakti që babai i tij Nikolas Todt është nisur drejt Japonisë, sapo tajfuni Fanfon humbi intensitetin e tij.
Mesazhi nga e dashura – Pilotët dhe të gjithë adhuruesit e Formulës 1 janë të bashkuar në lutjet për një shërim sa më të shpejtë të Zhul Bianki. Në këto orë kur Bianki është duke luftuar me vdekjen, dhimbjen dhe ankthin më të madh e kanë familjarët dhe të afërmit e tij. Njëra prej tyre është Kamil Marketi, një studente nga ishulli i Korsikës, e dashura e pilotit. Ajo u është bashkuar lutjeve me anë të një postimi në profilin e saj në rrjetin social Twitter. “Ti je kampioni im! Ti je më i forti”, shkruan 24-vjeçarja.
Eliminimi i Silic, surpriza në Shanghai
Në ditën e parë gjithsesi u eliminua në mënyrë surprizë fituesi i US Open Marin Cilic, që humbi në tre sete derbin kroat me veteranin Ivo Karlovic
Filloi në Shanghai turneu i parafundit Masters i vitit dhe duke patur parasysh pozitat në renditjen botërore ky aktivitet pritet të influencojë ndjeshëm edhe në garën kualifikues për të plotësuar edhe vendet e mbetura për turneun përmbyllës të 8 tenistëve më të mirë të vitit 2014. Për momentin të drejtën për të marrë pjesë në Londër muajin e ardhshëm e kanë fituar vetëm 3 tenistë, Novak Djokovic, Roger Federer dhe Rafael Nadal, ndërkaq shumë pranë kualifikimit janë gjithashtu edhe Stanislas Ëaërinka e Kei Nishikori. Tenisti helvet duhet të mbrojë pikët e cerekfinales së vjetshme ndërsa tenisti japonez pas dy turneve të fituar radhazi në Kuala Lumpur dhe Tokyo është shumë pranë arritjes historke për t’u bërë i pari tenist aziatik që fiton të drejtën për të luajtur mes 8 më të mirëve të botës.
Do të mungojë në Shanghai francezi Jo-Ëilfried Tsonga dhe një fakt i tillë redukton ndjeshëm shanset e fituesit të Mastersit të Torontos, sidoqoftë rivaliteti pritet të jetë shumë i ashpër pasi Cilic, Berdych, Raonic, Murray, Ferrer dhe Dimitrov ndahen nga 575 pikë dhe nga këta 6 emra do të fitojnë të drejtën për të luajtur në ATP World Tour Finals vetëm tre tenistë. Në ditën e parë gjithsesi u eliminua në mënyrë surprizë fituesi i US Open Marin Cilic, që humbi në tre sete derbin kroat me veteranin Ivo Karlovic. Numri 9 i botës 12 muaj më parë nuk morri pjesë në Mastersin Kinez, pasi ishte i skualifikuar, kështu që nuk humbet pikë, por sidoqoftë bën përshtypje një disfatë e tillë pavarësisht meritave të padiskutueshme të gjigantit Karlovic që fitoi tie break-un e setit përcaktues me shifrat 7-2. Fat i ndryshëm në ditën hapëse për tenistët amerikanë.
Donald Young u mund në vetëm dy sete nga tuniziani Malek Jaziri, ndërkohë avancuan për më tej John Isner dhe Jack Sock. Numri 14 i botës dhe njëkohësisht tenisti më i mirë në ranking nga Shtetet e Bashkuara mundi 6-3 në set final spanjollin Pablo Andujar, ndërsa 22-vjecari nga Nebraska Sock pasi e pa veten vetëm 1 pikë larg disavantazhit 4-0 rikuperoi në setin përcaktues ndaj australianit Bernard Tomic, duke fituar plot 6 nga 7 gamet e fundit të sfidës, në një ndeshje që zgjati 2,5h dhe ku dy setet e parë u mbyllën me tie break. Argjentinasi Juan Monaco falenderoi në mënyrën më të mirë të mundshme organizatorët për ftesën duke mposhtur 6-2, 7-6 portugezin Joao Sousa, ndërsa tenisti nga Tajvani Yen-hsun Lu triumfoi në tre sete ndaj iberikut Marcel Granollers Puyol.
Afrikanojugori Kevin Anderson përmbysi disavantazhin e setit hapës ndaj britanikut James Ëard ndërsa numri 10 i botës Grigor Dimitrov e nisi pozitivisht aventurën e tij teksa fitoi lehtësisht në pothuajse një orë lojë 6-3, 6-3 ndaj uzbekut Denis Istomin. Në fund Richard Gasquet pasi anuloi dy set point në tie break-un e setit të parë përfitoi nga gabimet dhe nervozizmi i Jeremy Chardy, për të fituar në vazhdim derbin francez 7-6, 6-2.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn dik_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn